সৌরভের মেয়ে সানার গাড়িতে বাসের ধাক্কা, আটক বাস চালক

কলকাতা: দুর্ঘটনার কবলে সৌরভ গঙ্গোপাধ্যায়ের (Sourav Gangopadhyay) কন্যা সানা গঙ্গোপাধ্যায় (Sana Gangopadhyay)। শুক্রবার সন্ধের সময় বেহালা চৌরাস্তায় সৌরভের মেয়ে সানার গাড়িতে ধাক্কা মারে বাস।‌ ডায়মন্ড হারবার রোড ধরে নিজের গাড়ি করে বেহালার দিকে যাচ্ছিলেন তিনি। সেই সময় দুর্ঘটনা ঘটে। বরাত জোরে প্রাণে বাঁচলেন সৌরভ কন্যা। গুরুতর কোনও চোট লাগেনি সানার। ঘটনায় আটক করা হয়েছে বাস চালককে।

জানা গিয়েছে, বেহালা চৌরাস্তার কাছে দুটি বেসরকারি বাস রেষারেষি করছিল। সেই সময় সানা ওই রাস্তা দিয়ে বাড়ি ফিরছিলেন। সানা গাড়িতে ড্রাইভার এর পাশের সিটে বসেছিল। বাসের ধাক্কায় গাড়ির ডান দিকের লুকিং গ্লাস ভেঙে যায় বলে খবর। গাড়ির কিছুটা অংশ তুবড়ে গিয়েছে। দুর্ঘটনার খবর পেয়েই ঘটনাস্থলে পৌঁছয় পুলিশ। আটক করা হয় বাসের চালককে। বড়সড় বিপদ থেকে রক্ষা পেয়েছেন সানা। সানাকে সেখান থেকে উদ্ধার করে নিরাপদে বাড়ি পৌঁছে দেয় পুলিশ।